CELEX: 32017D1254
Language: da
Date: 2017-07-04 00:00:00
Title: Kommissionens afgørelse (EU) 2017/1254 af 4. juli 2017 om forslaget til borgerinitiativ »Stop TTIP« (meddelt under nummer C(2017) 4725)

12.7.2017   
            
            
               DA
            
            
               Den Europæiske Unions Tidende
            
            
               L 179/16
            
         KOMMISSIONENS AFGØRELSE (EU) 2017/1254
   af 4. juli 2017
   om forslaget til borgerinitiativ »Stop TTIP«
   
      
         (meddelt under nummer C(2017) 4725)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
   ud fra følgende betragtninger:
   
               (1)
            
            
               Ved Kommissionens afgørelse C(2014) 6501 af 10. september 2014 blev der givet afslag på registrering af forslaget til borgerinitiativet med overskriften »Stop TTIP«. Retten annullerede i dom af 10. maj 2017 i sag T-754/14 nævnte afgørelse. For at kunne træffe de foranstaltninger, der er nødvendige for at efterkomme Rettens dom, skal der vedtages en ny kommissionsafgørelse om anmodningen om registrering af nævnte forslag til borgerinitiativ.
            
         
               (2)
            
            
               Emnet for forslaget til borgerinitiativet med overskriften »Stop TTIP« er følgende: »Vi opfordrer Europa-Kommissionen til at henstille til Rådet, at det annullerer forhandlingsmandatet for så vidt angår det transatlantiske handels- og investeringspartnerskab (TTIP) og at det ikke indgår den samlede økonomi- og handelsaftale (CETA)«.
            
         
               (3)
            
            
               I forslaget til borgerinitiativet anføres følgende målsætninger: »Vi ønsker at hindre TTIP og CETA, idet disse indeholder adskillige kritisable punkter, såsom procedurerne for tvistbilæggelse mellem investorer og staterne og bestemmelserne om samarbejde på lovgivningsområdet, der er en trussel mod demokratiet og retsstaten. Vi ønsker at undgå, at uigennemsigtige forhandlinger medfører en svækkelse af reglerne om arbejdsbeskyttelse, social beskyttelse, miljøbeskyttelse, privatlivets beskyttelse og forbrugerbeskyttelse, og at offentlige tjenesteydelser (som for eksempel vandforsyning) og kulturen ikke dereguleres. Det europæiske borgerinitiativ støtter en anderledes handels- og investeringspolitik i Den Europæiske Union«.
            
         
               (4)
            
            
               Rådets afgørelser om bemyndigelse til at indlede forhandlinger om internationale aftaler mellem Unionen og tredjelande, som f.eks. det transatlantiske handels- og investeringspartnerskab, den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side og Rådets afgørelser om bemyndigelse til undertegnelse og indgåelse af sådanne aftaler er Unionens retsakter, der vedtages på grundlag af en henstilling eller et forslag fra Kommissionen med henblik på gennemførelsen af traktaterne. Disse retsakter kan derfor være genstand for et europæisk borgerinitiativ.
            
         
               (5)
            
            
               CETA blev imidlertid undertegnet den 30. oktober 2016 på baggrund af vedtagelsen af Rådets afgørelse (EU) 2017/37 (2). Det pågældende forslag til borgerinitiativ har derfor ikke længere en genstand, for så vidt som det retter sig mod et forslag fra Kommissionen om en afgørelse fra Rådet om ikke at undertegne CETA.
            
         
               (6)
            
            
               Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere skal have ret til at deltage i det demokratiske liv i Unionen via et europæisk borgerinitiativ.
            
         
               (7)
            
            
               Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
            
         
               (8)
            
            
               Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne, jf. forordningens artikel 4, stk. 2, litra b).
            
         
               (9)
            
            
               Forslaget til borgerinitiativ »Stop TTIP« bør derfor registreres. Støttetilkendegivelser til dette forslag til borgerinitiativ bør imidlertid kun indsamles, for så vidt som dette har til formål at udvirke forslag eller henstillinger fra Kommissionen til andre retsakter end en rådsafgørelse om ikke at undertegne CETA —
            
         VEDTAGET DENNE AFGØRELSE:
   Artikel 1
   1.   Forslaget til borgerinitiativ »Stop TTIP« registreres.
   2.   Støttetilkendegivelser til dette forslag til borgerinitiativ kan indsamles på grundlag af en forståelse af, at dette har til formål at udvirke forslag eller henstillinger fra Kommissionen til andre retsakter end en rådsafgørelse om ikke at undertegne på Den Europæiske Unions vegne den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side.
   Artikel 2
   Denne afgørelse træder i kraft den 10. juli 2017.
   Artikel 3
   Denne afgørelse er rettet til initiativtagerne (medlemmer af borgerkomitéen) af forslaget til borgerinitiativ »Stop TTIP«, som repræsenteres ved Michael EFLER og [Personoplysninger slettet efter samråd med initiativtagerne], der fungerer som kontaktpersoner.
   
      Udfærdiget i Bruxelles, den 4. juli 2017.
      
         
            På Kommissionens vegne
         
         Frans TIMMERMANS
         
            Førstenæstformand
         
      
   
   
      (1)  EUT L 65 af 11.3.2011, s. 1.
   
      (2)  Rådets afgørelse (EU) 2017/37 af 28. oktober 2016 om undertegnelse på Den Europæiske Unions vegne af den samlede økonomi- og handelsaftale (CETA) mellem Canada på den ene side og Den Europæiske Union og dens medlemsstater på den anden side (EUT L 11 af 14.1.2017, s. 1).